Δεν θα δωθούν στη δημοσιότητα οι φωτογραφίες του νεκρού Οσάμα Μπιν Λάντεν
ο Λευκός Οίκος δηλώνει ότι θα μπορούσαν να προκαλέσουν έκρηξη βίας
Ο Αμερικανός Πρόεδρος Μπαράκ Ομπάμα αποφάσισε να μην δοθούν στη δημοσιότητα φωτογραφίες του Οσάμα Μπιν Λάντεν μετά τον θάνατο του από Αμερικανούς κομάντο τα ξημερώματα της Δευτέρας. Ο εκπρόσωπος του Λευκού Οίκου, Τζέι Κάρνεϊ, δήλωσε την Τετάρτη ότι ο Πρόεδρος αποφάσισε πως δεν υπάρχει λόγος δημοσίευσης των φωτογραφιών. Όπως είπε οι συγκεκριμένες φωτογραφίες μπορεί να θέσουν σε κίνδυνο την εθνική ασφάλεια της χώρας και να προκαλέσουν έκρηξη βίας. Ο Αμερικανός Πρόεδρος ανακοίνωσε την απόφαση του σε συνέντευξη που παραχώρησε την Τετάρτη στο τηλεοπτικό δίκτυο CBS. Ο κ. Ομπάμα τόνισε ότι δεν έχει καμία αμφιβολία ότι οι Αμερικανικές Ειδικές Δυνάμεις σκότωσαν τον Οσάμα Μπιν Λάντεν. Όπως είπε ο άνθρωπος που ήταν πίσω από τις τρομοκρατικές επιθέσεις της 11Σεπτεμβρίου είχε την τύχη που του άξιζε. Ο Τζέι Κάρνεϊ ανέφερε την Τετάρτη ότι η πλειοψηφία των συμβούλων του Αμερικανού Προέδρου αποφάσισαν να παραμείνουν οι φωτογραφίες απόρρητες. Όπως τόνισε έντονα επιχειρήματα θα μπορούσαν να εκφραστούν υπέρ αλλά και κατά της δημοσίευσης των φωτογραφιών, παρόλα αυτά κανένα οπτικό αποδεικτικό στοιχείο από τον θάνατο του Μπιν Λάντεν δεν θα δημοσιευτεί. Ο εκπρόσωπος του Λευκού Οίκου επανέλαβε την ανακοίνωση που είχε κάνει ο Υπουργός Δικαιοσύνης των ΗΠΑ ότι η όλη επιχείρηση ήταν νόμιμη. Όπως είπε οι άνδρες των Αμερικανικών Ειδικών Δυνάμεων θα είχαν συλλάβει τον μεγαλύτερο τρομοκράτη παγκοσμίως εάν είχε παραδοθεί. Στο μεταξύ, ο Υπουργός Δικαιοσύνης, Έρικ Χόλντερ, δήλωσε ότι η δολοφονία του Μπιν Λάντεν ήταν μια νόμιμη πράξη εθνικής αυτοάμυνας. Ο κ. Χόλντερ τόνισε ότι τελικά οι ΗΠΑ θα είναι πιο ασφαλής μετά τον θάνατο του Μπιν Λάντεν. Ωστόσο, προειδοποίησε για πιθανές επιθέσεις αντεκδίκησης και επεσήμανε ότι η μάχη κατά της τρομοκρατίας απέχει πολύ από το να τελειώσει. Παράλληλα, τα Πακιστανικά μέσα ενημέρωσης αναφέρουν ότι οι αρχές έχουν συλλάβει μια από τις γυναίκες και μια από τις κόρες του Οσάμα Μπιν Λάντεν που βρίσκονταν μέσα στην κατοικία στην οποία σκοτώθηκε ο ηγέτης της Αλ Κάιντα από Αμερικανούς κομάντο. Στα ρεπορτάζ φέρονται αξιωματούχοι των πακιστανικών μυστικών υπηρεσιών να δηλώνουν ότι η σύζυγος του Μπιν Λάντεν και η 12χρονη κόρη του ήταν μεταξύ των γυναικών και παιδιών που τέθηκαν υπό κράτηση μετά την επιχείρηση των Αμερικανικών ειδικών δυνάμεων στην πόλη Αμπονταμπάντ. Το Αμερικανικό τηλεοπτικό δίκτυο ABC ανέφερε πως η σύζυγος του Μπιν Λάντεν που κρατείται είναι η Αμάλ Αχμέντ Αμπντούλ Φατάχ, ενώ τα Πακιστανικά μέσα ενημέρωσης δημοσίευσαν μια φωτογραφία από το διαβατήριο της. Ο εκπρόσωπος τύπου του Λευκού Οίκου Τζέι Κάρνεϊ ανέφερε την Τρίτη ότι η σύζυγος του Μπιν Λάντεν επιτέθηκε στους Αμερικανούς κομάντο και πυροβολήθηκε στο πόδι αλλά δεν σκοτώθηκε. Τα ρεπορτάζ επίσης φέρουν Πακιστανούς αξιωματούχους να δηλώνουν ότι η 12χρονη κόρη του Μπιν Λάντεν τους είπε ότι είδε τον πατέρα της να πυροβολείται και η σωρός του να απομακρύνεται. Ο εκπρόσωπος του Λευκού Οίκου, Τζέι Κάρνεϊ, είπε την Τρίτη ότι κατά την 40λεπτη επιχείρηση στο κρησφύγετο του ηγέτη της Αλ Κάιντα στην πόλη Αμποταμπάντ σκοτώθηκαν τέσσερις άνθρωποι, οι οποίοι ήταν: ο Μπιν Λάντεν, μια γυναίκα αγνώστων στοιχείων και δύο μεταφορείς της Αλ Κάιντα. Όπως είπε ο Μπιν Λάντεν σκοτώθηκε γιατί «αντιστάθηκε» στη σύλληψη παρότι ήταν άοπλος, ενώ η γυναίκα σκοτώθηκε από την ανταλλαγή πυρών.